[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 22.12.2010

COM(2010) 772 τελικό

2010/0372 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 378/2007 του Συμβουλίου όσον αφορά τους κανόνες για την εφαρμογή της προαιρετικής διαφοροποίησης των άμεσων ενισχύσεων στα πλαίσια της κοινής γεωργικής πολιτικής

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

Ευθυγράμμιση με τη συνθήκη για τη λειτουργία της Ευρωπαϊκής Ένωσης (ΣΛΕΕ):

Η συνθήκη για τη λειτουργία της Ευρωπαϊκής Ένωσης (η Συνθήκη) κάνει διάκριση μεταξύ των εξουσιών που εκχωρούνται στην Επιτροπή για την έκδοση μη νομοθετικών πράξεων γενικής ισχύος που συμπληρώνουν ή τροποποιούν ορισμένα μη ουσιώδη στοιχεία της νομοθετικής πράξης, όπως ορίζεται στο άρθρο 290 παράγραφος 1 της Συνθήκης (κατ’ εξουσιοδότηση πράξεις) και των εξουσιών που ανατίθενται στην Επιτροπή για τη θέσπιση ενιαίων όρων για την έκδοση νομικά δεσμευτικών πράξεων της Ένωσης, όπως ορίζεται στο άρθρο 291 παράγραφος 2 της Συνθήκης (εκτελεστικές πράξεις).

Στην περίπτωση των κατ’ εξουσιοδότηση πράξεων, ο νομοθέτης εκχωρεί στην Επιτροπή την εξουσία έκδοσης οιονεί νομοθετικών πράξεων. Στην περίπτωση των εκτελεστικών πράξεων, το περιεχόμενό τους είναι πολύ διαφορετικό. Πράγματι, τα κράτη μέλη φέρουν κυρίως την ευθύνη για τη θέσπιση νομικά δεσμευτικών πράξεων της Ευρωπαϊκής Ένωσης. Ωστόσο, εάν η εφαρμογή της νομοθετικής πράξης απαιτεί ενιαίους όρους για την έκδοσή της, η Επιτροπή εξουσιοδοτείται να εκδώσει τις εν λόγω πράξεις.

Η διαδικασία ευθυγράμμισης του κανονισμού (ΕΚ) αριθ. 378/2007 με τους νέους κανόνες της Συνθήκης βασίζεται σε μια ταξινόμηση επί τη βάσει της νέας φιλοσοφίας των τρεχουσών εκτελεστικών αρμοδιοτήτων της Επιτροπής. Σύμφωνα με την ταξινόμηση, όλες οι εξουσίες που ανατίθενται στην Επιτροπή δυνάμει του παρόντος κανονισμού προορίζονται για την έκδοση εκτελεστικών πράξεων.

Έπειτα από την εν λόγω διαδικασία, εκπονήθηκε ένα σχέδιο πρότασης για την τροποποίηση του κανονισμού (ΕΚ) αριθ. 378/2007. Οι γενικές αρχές, οι μέθοδοι υπολογισμού, η περιφερειακή εφαρμογή και η χρήση των διαφοροποιημένων ποσών καθορίζονται από τον νομοθέτη.

Σύμφωνα με το άρθρο 291 της Συνθήκης, τα κράτη μέλη φέρουν την ευθύνη εφαρμογής του καθεστώτος που θέσπισε ο νομοθέτης. Ωστόσο, φαίνεται πως είναι αναγκαία η διασφάλιση της ενιαίας εφαρμογής του καθεστώτος προαιρετικής διαφοροποίησης. Συνεπώς, ο νομοθέτης, σύμφωνα με το άρθρο 291 παράγραφος 2 της Συνθήκης, εκχωρεί στην Επιτροπή εξουσίες καθορισμού των καθαρών ποσών που προκύπτουν από την προαιρετική διαφοροποίηση (άρθρο 4 παράγραφος 1) και έκδοσης λεπτομερών κανόνων για την ενσωμάτωση της προαιρετικής διαφοροποίησης στον προγραμματισμό της αγροτικής ανάπτυξης [άρθρο 6 στοιχείο α)] και δημοσιονομικής διαχείρισης της προαιρετικής διαφοροποίησης [άρθρο 6 στοιχείο β)].

ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

- Διαβούλευση των ενδιαφερόμενων μερών

- Συλλογή και χρήση εμπειρογνωμοσύνης

Δεν υπήρξε ανάγκη διαβούλευσης των ενδιαφερομένων μερών ή εξωτερικής εμπειρογνωμοσύνης.

- Εκτίμηση επιπτώσεων

Δεν υπήρξε ανάγκη εκτίμησης επιπτώσεων.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Σύνοψη της προτεινόμενης δράσης

Προσδιορισμός των κατ’ εξουσιοδότηση και εκτελεστικών αρμοδιοτήτων της Επιτροπής στον κανονισμό (ΕΚ) αριθ. 378/2007 του Συμβουλίου και θέσπιση της αντίστοιχης διαδικασίας για την έκδοση των εν λόγω πράξεων.

- Νομική βάση

Άρθρο 43 της συνθήκης για τη λειτουργία της Ευρωπαϊκής Ένωσης.

- Αρχή της επικουρικότητας

Η πρόταση είναι σύμφωνη με την αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας.

- Επιλογή των μέσων

Προτεινόμενο μέσο: κανονισμός του Ευρωπαϊκού Κοινοβουλίου και του Συμβουλίου. Άλλα μέσα δεν θα ήταν κατάλληλα για τον εξής λόγο: ένας κανονισμός πρέπει να τροποποιείται από κανονισμό.

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Το εν λόγω μέτρο δεν συνεπάγεται επιπλέον δαπάνες της Ένωσης.

2010/0372 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 378/2007 του Συμβουλίου όσον αφορά τους κανόνες για την εφαρμογή της προαιρετικής διαφοροποίησης των άμεσων ενισχύσεων στα πλαίσια της κοινής γεωργικής πολιτικής

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,

Έχοντας υπόψη την πρόταση της Επιτροπής[1],

Μετά από διαβίβαση του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[2],

Έχοντας υπόψη τη γνώμη της Επιτροπής των Περιφερειών[3],

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Ο κανονισμός (ΕΚ) αριθ. 378/2007 του Συμβουλίου, της 27ης Μαρτίου 2007, σχετικά με τον καθορισμό των κανόνων της προαιρετικής διαφοροποίησης των άμεσων ενισχύσεων που προβλέπονται από τον κανονισμό (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης ενίσχυσης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς[4] αναθέτει εξουσίες στην Επιτροπή για τη θέσπιση ορισμένων από τις διατάξεις του εν λόγω κανονισμού.

2. Ως συνέπεια της έναρξης ισχύος της συνθήκης της Λισαβόνας οι εξουσίες που ανατέθηκαν στην Επιτροπή βάσει του κανονισμού (ΕΚ) αριθ. 378/2007 πρέπει να ευθυγραμμιστούν με τα άρθρα 290 και 291 της συνθήκης για τη λειτουργία της Ευρωπαϊκής Ένωσης (η Συνθήκη).

3. Για τη διασφάλιση της ενιαίας εφαρμογής της προαιρετικής διαφοροποίησης των άμεσων ενισχύσεων σε όλα τα κράτη μέλη, η Επιτροπή πρέπει να εξουσιοδοτηθεί να θεσπίζει εκτελεστικές πράξεις σύμφωνα με το άρθρο 291 της Συνθήκης. Εκτός εάν ρητώς προβλέπεται άλλως, η Επιτροπή πρέπει να εκδίδει τις εν λόγω εκτελεστικές πράξεις σύμφωνα με τις διατάξεις του κανονισμού (ΕΕ) αριθ. [xxxx/yyyy] του Ευρωπαϊκού Κοινοβουλίου και του Συμβουλίου της … [ συμπληρώνεται έπειτα από την έγκριση του κανονισμού για τους μηχανισμούς ελέγχου, όπως αναφέρεται στο άρθρο 291 παράγραφος 3 της ΣΛΕΕ, τρέχοντος θέματος συζήτησης του Ευρωπαϊκού Κοινοβουλίου και του Συμβουλίου ].

4. Προκειμένου να διασφαλίσει την αποτελεσματική εφαρμογή της προαιρετικής διαφοροποίησης, η Επιτροπή πρέπει, μέσω εκτελεστικών πράξεων, να καθορίσει τα καθαρά ποσά που προκύπτουν από την εφαρμογή της προαιρετικής διαφοροποίησης. Δεδομένης της φύσης των προβλεπόμενων εκτελεστικών πράξεων, η Επιτροπή πρέπει να θεσπίσει τις εν λόγω πράξεις χωρίς τη συνδρομή επιτροπής.

5. Για τον ίδιο λόγο η Επιτροπή πρέπει να εξουσιοδοτηθεί να εκδίδει εκτελεστικές πράξεις με τη συνδρομή της επιτροπής αγροτικής ανάπτυξης, που συστήθηκε δυνάμει του άρθρου 91 γ του κανονισμού (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[5], ώστε να διασφαλιστεί η ενσωμάτωση της προαιρετικής διαφοροποίησης στον προγραμματισμό για την αγροτική ανάπτυξη. Επιπλέον, η Επιτροπή πρέπει να εξουσιοδοτηθεί να εκδίδει εκτελεστικές πράξεις με τη συνδρομή της επιτροπής των γεωργικών ταμείων που συστήθηκε δυνάμει του άρθρου 42 δ παράγραφος 1 του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής[6], ώστε να διασφαλιστεί η δημοσιονομική διαχείριση της προαιρετικής διαφοροποίησης.

6. Συνεπώς, ο κανονισμός (ΕΚ) αριθ. 378/2007 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 378/2007 τροποποιείται ως εξής:

7. Στο άρθρο 4 παράγραφος 1, η εισαγωγική φράση αντικαθίσταται από το ακόλουθο κείμενο:

«Τα καθαρά ποσά που αντιστοιχούν στην εφαρμογή της προαιρετικής διαφοροποίησης καθορίζονται από την Επιτροπή, μέσω εκτελεστικών πράξεων χωρίς τη συνδρομή επιτροπής, βάσει:»

8. Το άρθρο 6 αντικαθίσταται από το ακόλουθο κείμενο:

«Άρθρο 6

1. Η Επιτροπή, μέσω εκτελεστικών πράξεων, σύμφωνα με τη διαδικασία που αναφέρεται στο άρθρο 91 γ του κανονισμού (ΕΚ) αριθ. 1698/2005, θεσπίζει ειδικές διατάξεις για την ενσωμάτωση της προαιρετικής διαφοροποίησης στον προγραμματισμό αγροτικής ανάπτυξης.

2. Η Επιτροπή, μέσω εκτελεστικών πράξεων, σύμφωνα με τη διαδικασία που αναφέρεται στο άρθρο 42 δ παράγραφος 3 του κανονισμού (ΕΚ) αριθ. 1290/2005, θεσπίζει ειδικές διατάξεις για τη δημοσιονομική διαχείριση της προαιρετικής διαφοροποίησης.»

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

ΔΗΜΟΣΙΟΝΟΜΙΚΟ ΔΕΛΤΙΟ | AGRI/I.1-D/852099(MB/tm) 6.15.2010.1 |

ΗΜΕΡΟΜΗΝΙΑ: 03/11/2010 |

1. | ΓΡΑΜΜΗ ΠΡΟΫΠΟΛΟΓΙΣΜΟΥ: 05 03 Άμεσες ενισχύσεις 05 04 Αγροτική ανάπτυξη | ΠΙΣΤΩΣΕΙΣ |

2. | ΤΙΤΛΟΣ: Πρόταση κανονισμού του Ευρωπαϊκού Κοινοβουλίου και του Συμβουλίου, για την τροποποίηση του κανονισμού (ΕΚ) αριθ. 378/2007 του Συμβουλίου όσον αφορά τους κανόνες για την εφαρμογή της προαιρετικής διαφοροποίησης των άμεσων ενισχύσεων στα πλαίσια της κοινής γεωργικής πολιτικής |

3. | ΝΟΜΙΚΗ ΒΑΣΗ: Άρθρο 43 της συνθήκης για τη λειτουργία της Ευρωπαϊκής Ένωσης (ΣΛΕΕ) |

4. | ΣΤΟΧΟΙ: Ευθυγράμμιση των εκτελεστικών αρμοδιοτήτων της Επιτροπής στον κανονισμό (ΕΚ) αριθ. 378/2007 του Συμβουλίου με τη διαφοροποίηση μεταξύ εκχωρούμενων και εκτελεστικών αρμοδιοτήτων, που θεσπίστηκαν με τα άρθρα 290 και 291 της συνθήκης για τη λειτουργία της Ευρωπαϊκής Ένωσης (ΣΛΕΕ) |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2010 (εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2011 (εκατ. ευρώ) |

5.0 | ΔΑΠΑΝΕΣ - ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) - ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ - ΑΛΛΟΥΣ ΤΟΜΕΙΣ | - | - | - |

5.1 | ΕΣΟΔΑ - ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) - ΕΘΝΙΚΟΙ ΠΟΡΟΙ | - | - | - |

2010 | 2011 | 2012 | 2013 |

5.0.1 | ΠΡΟΒΛΕΨΕΙΣ ΔΑΠΑΝΩΝ | - | - | - | - |

5.1.1 | ΠΡΟΒΛΕΨΕΙΣ ΕΣΟΔΩΝ | - | - | - | - |

5.2 | ΤΡΟΠΟΣ ΥΠΟΛΟΓΙΣΜΟΥ: - |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ/ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ/ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ/ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ/ΟΧΙ |

ΠΑΡΑΤΗΡΗΣΕΙΣ: Η πρόταση στοχεύει στην ευθυγράμμιση των εξουσιών της Επιτροπής που περιλαμβάνονται στον κανονισμό (ΕΚ) αριθ. 378/2007 του Συμβουλίου με τη διαφοροποίηση μεταξύ εκχωρούμενων και εκτελεστικών αρμοδιοτήτων, που θεσπίστηκαν με τα άρθρα 290 και 291 της συνθήκης για τη λειτουργία της Ευρωπαϊκής Ένωσης (ΣΛΕΕ). Η εν λόγω ευθυγράμμιση δεν επιφέρει αλλαγές στον κοινοτικό προϋπολογισμό. |

[1] ΕΕ C , σ. .

[2] ΕΕ C , σ. .

[3] ΕΕ C , σ. .

[4] ΕΕ L 95 της 5.4.2007, σ. 1.

[5] ΕΕ L 277 της 21.10.2005, σ. 1.

[6] ΕΕ L 209 της 11.8.2005, σ. 1.